Document ID: 32014D0880

KOMISIJOS ĮGYVENDINIMO SPRENDIMAS
2014 m. lapkričio 26 d.
dėl geležinkelio infrastruktūros registro bendrųjų specifikacijų, kuriuo panaikinamas Įgyvendinimo sprendimas 2011/633/ES
(pranešta dokumentu Nr. C(2014) 8784)
(Tekstas svarbus EEE)
(2014/880/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. birželio 17 d. Europos Parlamento ir Tarybos direktyvą 2008/57/EB dėl geležinkelių sistemos sąveikos Bendrijoje (1), ypač į jos 35 straipsnio 2 dalį,
kadangi:
(1)
pagal Direktyvos 2008/57/EB 35 straipsnį Komisija priėmė Įgyvendinimo sprendimą 2011/633/ES (2);
(2)
atsižvelgus į Europos geležinkelio agentūros (toliau - agentūra) rekomendaciją, reikia parengti papildomas bendrąsias specifikacijas, kad registrų duomenys taptų lengvai prieinami. Šie registrai turėtų būti prieinami per agentūros nustatytą ir valdomą kompiuterizuotą bendrąją naudotojų sąsają. Valstybės narės, padedamos agentūros, turėtų bendradarbiauti, kad užtikrintų, jog registrai veiktų, juose būtų visa informacija, jie būtų susiję tarpusavyje;
(3)
todėl Įgyvendinimo sprendimas 2011/633/ES turėtų būti panaikintas;
(4)
šiame sprendime numatytos priemonės atitinka pagal Direktyvos 2008/57/EB 29 straipsnio 1 dalį įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
1. Direktyvos 2008/57/EB 35 straipsnyje nurodytos geležinkelio infrastruktūros registro bendrosios specifikacijos pateiktos šio sprendimo priede.
2. Valstybių narių infrastruktūros registrai yra prieinami per agentūros nustatytą ir valdomą kompiuterizuotą bendrąją naudotojų sąsają.
3. Šio straipsnio 2 dalyje nurodyta bendroji naudotojų sąsaja turi būti internetinė taikomoji programa, palengvinanti prieigą prie duomenų infrastruktūros registruose. Ji pradeda veikti per penkiolika dienų nuo 8 straipsnyje nurodytos taikymo pradžios dienos.
2 straipsnis
1. Kiekviena valstybė narė užtikrina, kad jos infrastruktūros registras per aštuonis mėnesius nuo šio sprendimo taikymo pradžios dienos būtų kompiuterizuotas ir atitiktų 1 straipsnyje nurodytų bendrųjų specifikacijų reikalavimus.
2. Valstybės narės užtikrina, kad jų infrastruktūros registrai būtų susieti tarpusavyje ir prijungti prie bendrosios naudotojų sąsajos per aštuonis mėnesius nuo tos sąsajos veikimo pradžios.
3 straipsnis
Per penkiolika dienų nuo taikymo pradžios dienos agentūra paskelbia bendrųjų infrastruktūros registro specifikacijų taikymo vadovą ir nuolat jį atnaujina. Taikymo vadove, jei dera, pateikiama nuoroda į atitinkamas kiekvieno parametro techninių sąveikos specifikacijų nuostatas.
4 straipsnis
Agentūra rekomenduoja atnaujinti bendrąsias specifikacijas, jei tai būtina dėl techninių sąveikos specifikacijų rengimo arba infrastruktūros registrų diegimo pažangos.
5 straipsnis
1. Valstybės narės užtikrina, kad būtų surinkti ir į jų infrastruktūros registrus įrašyti būtini duomenys, kaip numatyta šio straipsnio 2-6 dalyse. Jos užtikrinta, kad šie duomenys būtų patikimi ir naujausi.
2. Duomenys, susiję su Europos Parlamento ir Tarybos reglamento (ES) Nr. 913/2010 (3) (jo 2013 m. sausio 1 d. galiojusios redakcijos) priede apibrėžtais krovinių vežimo koridoriais, surenkami ir įrašomi į infrastruktūros registrą per devynis mėnesius nuo taikymo pradžios dienos.
3. Duomenys, susiję su infrastruktūros objektais, pradėtais naudoti įsigaliojus Direktyvai 2008/57/EB, bet ne vėliau kaip iki šio sprendimo taikymo pradžios dienos, išskyrus šio straipsnio 2 dalyje nurodytus duomenis, surenkami ir įrašomi į nacionalinį infrastruktūros registrą per devynis mėnesius nuo šios dienos.
4. Duomenys, susiję su infrastruktūros objektais, pradėtais naudoti prieš įsigaliojant Direktyvai 2008/57/EB, išskyrus šio straipsnio 2 dalyje nurodytus duomenis, surenkami ir įrašomi į infrastruktūros registrą pagal 6 straipsnio 1 dalyje nurodytą nacionalinį įgyvendinimo planą iki 2017 m. kovo 16 d.
5. Duomenys, susiję su privačiais atsarginiais keliais, pradėtais naudoti prieš įsigaliojant Direktyvai 2008/57/EB, surenkami ir įrašomi į infrastruktūros registrą pagal 6 straipsnio 1 dalyje nurodytą nacionalinį įgyvendinimo planą iki 2019 m. kovo 16 d.
6. Duomenys, susiję su tinklu, kuriam TSS netaikomos, surenkami ir įrašomi į infrastruktūros registrą pagal 6 straipsnio 1 dalyje nurodytą nacionalinį įgyvendinimo planą iki 2019 m. kovo 16 d.
7. Duomenys, susiję su infrastruktūros objektais, pradėtais naudoti įsigaliojus šiam sprendimui, įrašomi į infrastruktūros registrą iškart, kai tik tie objektai pradedami naudoti ir kai tik pradeda veikti bendroji naudotojų sąsaja.
6 straipsnis
1. Kiekviena valstybė narė parengia 5 straipsnyje nustatytų įpareigojimų įvykdymo nacionalinį planą ir tvarkaraštį. Ji praneša apie vėlavimą ar sunkumus įgyvendinti 5 straipsnio nuostatas, o Komisija prireikus nukelia numatytą terminą. Nacionalinis įgyvendinimo planas pateikiamas Komisijai per šešis mėnesius nuo taikymo pradžios dienos.
2. Kiekviena valstybė narė paskiria subjektą, atsakingą už jos infrastruktūros registro sukūrimą ir priežiūrą, ir per tris mėnesius nuo taikymo pradžios dienos praneša apie jį Komisijai.
Šie subjektai per tris mėnesius nuo pranešimo apie juos, o paskui kas keturis mėnesius, siunčia agentūrai infrastruktūros registro įgyvendinimo pažangos ataskaitas.
3. Agentūra koordinuoja, stebi ir palaiko infrastruktūros registrų įgyvendinimą. Ji įsteigia subjektų, atsakingų už infrastruktūros registrų sukūrimą ir priežiūrą, atstovų grupę ir koordinuoja jos darbą. Agentūra reguliariai teikia Komisijai šio sprendimo įgyvendinimo pažangos ataskaitas.
7 straipsnis
Įgyvendinimo sprendimas 2011/633/ES panaikinamas 8 straipsnyje nustatytą taikymo pradžios dieną.
8 straipsnis
Šis sprendimas taikomas nuo 2015 m. sausio 1 d.
9 straipsnis
Šis sprendimas skirtas valstybėms narėms ir Europos geležinkelio agentūrai.
Priimta Briuselyje 2014 m. lapkričio 26 d.

Labels: 7
12
8